‘บิ๊กไฮโดรเท็ค’สะกิดหุ้นแพงเกินพื้นฐาน
บิ๊ก HYDRO ร่วมวงออกโรงเตือนหุ้นแพง ตะลึง พี/อี 43.41 เท่า ห่วงรายย่อยเจ็บตัว
18 ก.พ. 2556

บิ๊ก HYDRO ร่วมวงออกโรงเตือนหุ้นแพง ตะลึง พี/อี 43.41 เท่า ห่วงรายย่อยเจ็บตัว
นายสลิบ สูงสว่าง ประธานเจ้าหน้าที่บริหาร บริษัท ไฮโดรเท็ค (HYDRO) เปิดเผยว่า บริษัทไม่ได้นิ่งนอนใจกรณีที่ราคาหุ้นปรับตัวเพิ่มขึ้นมาแรงต่อเนื่อง เพราะปัจจัยพื้นฐานไม่ได้เปลี่ยนแปลงไปจากก่อนหน้านี้ และราคาหุ้นแถว 18.5 บาท ซื้อขายกันที่สัดส่วนราคาต่อกำไรสุทธิ (พี/อี) สูงกว่า 40 เท่า 
นับตั้งแต่บริษัทเข้าจดทะเบียนซื้อขายในตลาดหลักทรัพย์ เอ็ม เอ ไอ (mai) วันที่ 15 ธ.ค. 2554 ได้มีการปิดสมุดทะเบียนผู้ถือหุ้นทุกสิ้นเดือน เพราะผู้ถือหุ้นใหญ่ คือ ตนและนายพิชัย คล่องพิทักษ์ ถือหุ้นจำนวนไม่มากคนละ 14.74% หรือรวมกันไม่ถึง 30% ก็กลัวการถูกเทกโอเวอร์ ซึ่งเท่าที่ดูรายชื่อผู้ถือหุ้นเมื่อสิ้นเดือน ม.ค.ที่ผ่านมา ก็ไม่พบว่ามีความผิดปกติอะไร 
ปัจจุบันมีหุ้นหมุนเวียนในตลาดประมาณ 40% ผู้ถือหุ้นที่ถือหุ้นน้อยกว่า 1 แสนหุ้น มีประมาณ 1,300 ราย และมากกว่า 1 แสนหุ้นมีประมาณ 100 คน ส่วนผู้ถือหุ้นที่ติดอันดับ 10 อันดับแรกส่วนใหญ่ก็เป็นพรรคพวกกัน และมีบางรายที่เป็นนักลงทุนระยะยาว หรือนักลงทุน VI เข้ามาถือหุ้นของบริษัท จึงอาจจะเป็นเหตุผลหนึ่งที่ทำให้มีความเชื่อมั่นและมีการเข้ามาลงทุนในหุ้นไฮโดรเท็ค
“กลุ่มผมถือหุ้นรวมกันเกิน 40% ไม่มีการซื้อๆ ขายๆ หุ้นเลย มุ่งหน้าทำธุรกิจเพียงอย่างเดียว” นายสลิบ กล่าว
ในฐานะผู้บริหารก็มีความเป็นห่วงที่ราคาหุ้นพุ่งขึ้นมามาก เพราะนักลงทุนคาดหวังสูงโดยเฉพาะเรื่องการลงทุน แต่ถ้าบริษัทไม่เพอร์ฟอร์มในการทำธุรกิจ ราคาหุ้นก็จะปรับตัวลง คนซื้อหุ้นก็จะขาดทุน จึงไม่อยากให้นักลงทุนโดยเฉพาะรายย่อยตามแห่เข้าซื้อหุ้น แต่หากราคาหุ้นจะลดลงก็ไม่น่าจะปรับตัวลงมาก เพราะผู้ถือหุ้นประมาณ 4050% ไม่ได้ขายหุ้นออกมา และธุรกิจยังไปได้ดีทั้งในส่วนของธุรกิจหลักและธุรกิจด้านการลงทุน